Notum sit universis quod Lethericus de Villæione, bono ductus spiritu, in senectute sua, dedit æcclesiæ Molismensi suam partem decimæ de Trecheio, laude et consensu donni Guidonis de Tullione, de quo hanc tenebat. Dedit etiam apud Artunnacum terram quam Ingelbertus de Artunnaco in vademonio ab eo acceperat, et hæc omnia, laude et assensu fratris sui Pagani et nepotis sui, Bovonis nomine, cui hoc concesserat, si sine herede moreretur. Factum est hoc donum per manus donni Hugonis de Montiniaco, qui monachus erat Molismensis æcclesiæ; qui etiam, ex parte Molismensium, hunc ipsum Lethericum in præbenda æcclesiæ, quamdiu viveret, recepit, et ipsum Bovonem adholescentulum secum habuit usque ad mortem. Testes sunt harum: Theobaudus de Clariaco; et Iterius, frater ejus, quorum consilio hoc fecit Lethericus, quorumque precibus, sicut diximus, impræbenda receptus est; Olricus Querela; et Hugo de Molumnis; Hugo de Esmiers et Allumus, frater ejus.